Papersnake/gushiwen huggingface dataset:
满庭芳（初夏）
何梦桂（宋代）

燕子芹干，龙孙箨老，绿阴深锁林塘。午风庭院，人试薄罗裳。数尽落红飞絮，摘青梅、煮酒初尝。重门静，一帘疏雨，消尽水沈香。

把当年团扇，恩情犹在，未是相忘。笑衰公鬓发，早已苍苍。说与乘鸾彩女，看世间、多少炎凉。都休怨，百年一梦，且共醉霞觞。
清平乐 寄惠山壬戌四月十二日
陈栎（元代）

惠山苍翠。远与毗陵媲。彼处锡泉标第二。此更钟奇毓异。年年初度浮觞。醉余新沦茶香。山下冰濡雪乳，淡中滋味悠长。
题九华阁
方惟深（宋代）

斗起喧卑地，尘埃不入颜。
微寻清书梦，静看别州山。
隐几孤鸿没，调琴远鹤还。
何时了吾事，来此伴君闲。
双头莲
陆游（宋代）

风卷征尘，堪叹处、青骢正摇金辔。客襟贮泪。漫万点如血，凭谁持寄。伫想艳态幽情，压江南佳丽。春正媚。怎忍长亭，匆匆顿分连理。

目断淡日平芜，望烟浓树远，微茫如荠。悲欢梦里。奈倦客、又是关河千里。最苦唱彻骊歌，重迟留无计。何限事。待与丁宁，行时已醉。
甲辰岁进诗一编孝宗许其清新翌旦宣谕宰执召
姜特立（宋代）

午漏奏新诗，昕朝召节飞。
若非梁武帝，谁识谢玄晖。
杭州拱北楼
赵孟頫（元代）

城上高楼接太霞，令严钟鼓静无哗。提无内向三千里，比屋同无百万家。

心在江湖存魏阙，身随牛斗泛仙槎。举头便觉长安近，时倚阑干望日华。
长安寒食
邵谒（唐代）

春日照九衢。春风媚罗绮。
万骑出都门，拥在香尘里。
莫辞吊枯骨，千载长如此。
安知今日身，不是昔时鬼。
但看平地游，亦见摧辀死。
居厚弟和七十四吟再赋
刘克庄（宋代）

麾下偏裨尽拜侯，执俘已漆月氐头。
饮江马去黄旗捷，巢幕乌来黑眚收。
上不解衣常北顾，公宜归衮勿东留。
几时四野狼烟息，烂醉花间秉烛游。
酴醾四首 其四
刘子翚（宋代）

霜蕤薰碧醥，气味已相传。终以香为累，无人解倒悬。
送人之桐柏
周文璞（宋代）

半溪松黄堆碧波，狂夫于此欲如何。
洞天春晚归不得，司马悔桥芳草多。
惜梅
滕岑（宋代）

沙晴日暖雪消时，春到南枝未觉迟。
东崦人家三百树，与君扶杖试寻之。
次公山中有绿萼梅 其三
韩淲（宋代）

萼绿花仙作尔梅，肯随尘态向人开。是中只可添风月，兴熟遥知得句来。
次瑛上人韵兼示驹父
李彭（宋代）

营道烈心期，脱叶危欲霜。游子多苦颜，世故定未忘。

解包祇园下，映带瑶林旁。窈窕寄云雁，万事炊黄粱。

今君华亭姿，俛啄不得翔。相期紬金匮，妙趣诣方将。
高宗皇帝挽词
林栗（宋代）

仓猝扶宗社，艰危启圣神。
英雄归驾御，狂狡愿和亲。
泛扫妖氛净，恢张治化新。
倦勤三纪外，头白尽遗民。
赵漕生日 其二
周孚（宋代）

名族仍前辈，高才更望郎。经年滞龙节，数日冠鹓行。

白鹤开新历，青黏屏旧方。春风柳条绿，传赐看勾芒。
水龙吟 题吴东壁大洋泛月图
厉鹗（清代）

凭谁画就沧溟，影连南极摇空碧。茫茫何在，云帆吹送，高秋今碧。

蛇种城遥，鳀人国杳，水天无迹。正银涛上涌，冰丸倒射，应笑岸临风帻。

为问乘槎此客。挹长庚、几经沦谪。一官寄耳，乾坤奇处，肯教轻掷。

身到清虚，胸呑云梦，旧闻嫌窄。看蛮童起舞，澄辉零乱，泻莲花白。
王维
徐钧（宋代）

凝碧池头听乐时，不能身死但能悲。
辋川他日成名胜，藉得朝天一首诗。
奉简高三十五使君
杜甫（唐代）

当代论才子，如公复几人。骅骝开道路，鹰隼出风尘。

行色秋将晚，交情老更亲。天涯喜相见，披豁对吾真。
笋
王禹偁（宋代）

一夜春雷起旧根，乱披烟箨出溪门。
稚川龙过频回首，认得青青数代孙。
赠恒斋葛太翳
陈深（宋代）

吴下谦谦抱朴孙，妙年应遇长桑君。
素心皦皦恒如月，一寸灵苗手自耘。
禅人写真请赞十二首
释昙华（宋代）

波涛千尺冷飕飕，谁向沧溟泛逆流。
唯有渠侬谙水脉，卷舒出没任遨游。
张帅进职再留敏叔有诗贺之次韵
许景衡（宋代）

忆昔初辞九棘班，齐坛授钱气桓桓。边民惯见平安火，天子新桓侍从官。

此去一年聊许借，从来五裤不愁寒。进贤自是平生志，看取他年头上冠。
读蒋心余先生集书卷尾
李如筠（清代）

作佛应须慧业身，要知饶舌免回轮。偶然歌哭藏今古，自有文章役鬼神。

野史尽翻新乐府，达官谁念老诗人。虚空粉碎知何住，碧落依稀有侍宸。
水调歌头
胡寅（宋代）

不见严夫子，寂寞富春山。空留千丈危石，高出暮云端。想象羊裘披了，一笑两忘身世，来插钓鱼竿。肯似林间翮，飞倦始知还。

中兴主，功业就，鬓毛斑。驱驰一世人物，相与济时艰。独委狂奴心事，未羡痴儿鼎足，放去任疏顽。爽气动星斗，终古照林峦。
颂石头和尚草庵歌
释印肃（宋代）

住庵人，体露堂堂非故新。
毫发有差魔道种，一尘不立妙通真。
茅檐下始栽竹
柳宗元（唐代）

瘴茅葺为宇，溽暑常侵肌。适有重膇疾，蒸郁宁所宜。

东邻幸导我，树竹邀凉飔.欣然惬吾志，荷锸西岩垂。

楚壤多怪石，垦凿力已疲。江风忽云暮，舆曳还相追。

萧瑟过极浦，旖旎附幽墀。贞根期永固，贻尔寒泉滋。

夜窗遂不掩，羽扇宁复持。清泠集浓露，枕簟凄已知。

网虫依密叶，晓禽栖迥枝。岂伊纷嚣间，重以心虑怡。

嘉尔亭亭质，自远弃幽期。不见野蔓草，蓊蔚有华姿。

谅无凌寒色，岂与青山辞。
次韵无斁偶作二首
陈师道（宋代）

肩耸三峰峻，眉厖八字横。
玄谈人绝倒，家法句新清。
八俊先张子，诸公少贾生。
已传乌鹊喜，欲听鶺鴒声。
和范子功学士留题二
韦骧（宋代）

屹然榱桷傍云烟，榜揭堂名以二贤。翰苑钜公存往躅，集仙肤使出新篇。

寒光共杳山椒月，幽韵相投陇下泉。一等声辉惊海内，后先踪迹似忘年。
题陈复祖节推留远斋
刘克庄（宋代）

曾读蔡公诗，夫君志可知。
试看鸾铩翼，岂若豹留皮。
寒柏无阳艳，朝花有夕披。
长公真样子，何必远求师。
村校书
刘克庄（宋代）

短衣穿结半瓢空，所住茅檐仅蔽风。
久诵经书皆默记，试挑史传亦旁通。
青灯窗下研孤学，白首山中聚小童。
却羡安昌师弟子，只谈论语至三公。
登北固山绝顶
薛镛（清代）

履险不知止，搜奇到碧岑。危峰插天半，怪鸟浴江心。

山水终年好，风尘何处侵。攀萝扪石径，夐绝此登临。
星出归营
玄烨（清代）

皎皎星河路向西，将归玉帐渡山溪。羽林扈从皆雄将，扫靖烟尘万马齐。
广州都试
刘克庄（宋代）

自昔番禺统府雄，君恩暂许领元戎。
不羞短发垂肩白，且爱前元照眼红。
笔久不灵妨草檄，臂新无力怯开弓。
即今超距多枭俊，安用辎车载此翁。
寄华州周侍郎立秋日奉诏祭岳诗
李景让（唐代）

关河豁静晓云开，承诏秋祠太守来。山霁莲花添翠黛，

路阴桐守少尘埃。朱轓入庙威仪肃，玉佩升坛步武回。

往岁今朝几时事，谢君非重我非才。
小苑春望宫池柳色
杨系（唐代）

胜游从小苑，宫柳望春晴。拂地青丝嫩，萦风绿带轻。

光含烟色远，影透水文清。玉笛吟何得，金闺画岂成。

皇风吹欲断，圣日映逾明。愿驻高枝上，还同出谷莺。
题朱汝琳草虫卷
弘历（清代）

蝇蝇翊翊各通灵，蠕动肖翘毕肖形。谁辨方言及尔雅，无过久竹与青宁。

饮惟清露瀼金井，怕是秋风袅洞庭。卵湿化生一合相，恰都来听法王经。
入武关诗
周弘正（南北朝）

武关设地险，游客好邅回。将军天上落，童子弃繻来。

挥汗成云雨，车马飏尘埃。鸡鸣不可信，未晓莫先开。
念奴娇（春梦）
梁栋（宋代）

一场春梦，待从头、说与傍人听著。罨画溪山红锦障，舞燕歌莺台阁。碧海倾春，黄金买夜，犹道看承薄。雕香剪玉，今生今世盟约。

须信欢乐过情，闲嗔冷妒，一阵东风恶。韵白娇红消瘦尽，江北江南零落。骨朽心存，恩深缘浅，忍把罗衣著。蓬莱何处，云涛天际冥漠。
再至洛中寒食
梅尧臣（宋代）

西洛逢寒食，依依似昔年。
千门方禁火，九野自生烟。
飘泊梨花雨，追随杏叶鞯。
游人莫惜醉，风景满伊川。
题陈所翁为叶半隐作全龙邀同赋
艾性夫（元代）

鸱夷饮江共晓汲，麈尾拂屏翻墨汁。
密云黯黯扶天来，黑风墨墨吹海立。
涛奔浪骇恣神怪，惊起苍龙九渊蛰。
须冉怒插霜戟寒，鳞甲光摇春雨湿。
身蟠远势欲万里，吻渴沧溟归一吸。
僧繇汗背叶公走，只合庸奴事供给。
所翁湖海陈元龙，小傍皇华在原隰。
酒酣作画特余事，大手能旋倚天笠。
只恐通神风雨急，抉破天门夜飞入，
明日山翁倚屏泣。
喜迁莺·人汹汹
韦庄（唐代）

人汹汹，鼓冬冬，襟袖五更风。大罗天上月朦胧，骑马上虚空。
香满衣，云满路，鸾凤绕身飞舞。霓旌绛节一群群，引见玉华君。
用韵吴初邻
许月卿六（宋代）

沆瀣昆仑未晓霞，霞边何处着瑶花。
初邻扁字光穿室，花外何时我小车。
登楼书感 其二
庞尚鹏（明代）

斗酒赋閒居，雨馀枕书卧。岁月不待人，盛年惭虚过。

盗蹠白日行，夷斋西山饿。拊髀思古人，古人当知我。
长尾雨山属题倪鸿宝手稿
郑孝胥（清代）

造意如垂云，隐隐吐雷电。使笔如纵兵，飒飒剧刀箭。

烂然骤圈点，率尔恣涂窜。妙处堪熟思，精极耐细看。

斯人诚过人，表里俱可见。筹饷卒无功，海运才得半。

渠宁亡国臣，暴尸馀恨叹。由来翰墨缘，千载等昏旦。

矧兹忠义感，密切逾亲串。雨山获此稿，手校补残卷。

昔哀鸿宝心，今见鸿宝面。勿令俗手污，闭户潜展玩。

平生曾南礼，好热香一瓣。
寄洪洲新建知县张康
释保暹（宋代）

远听弦歌乐部封，放衙乘醉半疏慵。
家辞南越地千里，县管西山有几峰。
人望废田禾影合，吏愁空狱藓痕重。
孺亭应更悲前事，烟草萋萋叫夜蛩。
和寿州宋待制九题 其三 白莲堂
梅尧臣（宋代）

蟋蟀在秋堂，芙蕖出深水。浩露同一色，澄澈寒鉴里。

佳人耻施朱，欲与天真比。沙鸟闲且都，谁将拟公子。
寄冯大参汝言时督饷平阳
谢榛（明代）

京国分襟后，乡园把酒边。风尘相并马，星月共浮船。

久重抡才日，频劳入计年。心悬汉转饷，身历晋山川。

黄叶许由树，丹霞姑射天。乘秋多胜迹，吊古几新篇。

羁客何衰矣，停云独怅然。有情皆是累，寄语故人前。
法曲献仙音 花影
何振岱（清代）

团屋霜浓，剪帘风峭，酒意星星才透。镜底轻怜，瓶边闲对，呵香才唇笼袖。

待和暖，鸳衾覆，芳情解消否。

总孤负。向屏纱、几番明灭，浑让与、蝴蝶梦中相守。

冷写墨痕深，耿无言、题句初就。侧亸横陈，恋金釭、伫立夜久。

到朱扉扃却，又隔销魂时候。
偈颂八十五首
释妙伦（宋代）

主人翁，辘辘转。
有手脚，无背面。
或向深山里敲冰钓鱼，或向闹市中炙火摇扇。
堪笑禅和子，长在蒲团上东讨西寻，
直是不得一回亲见。当此自恣，
将何证验。瑞岩今夜事不犹已，
未免擘破面门开个方便。秋风一阵晚来寒，
吹断白云三四片。
送王龟龄著作赴会稽大宗丞二首 其一
陆游（宋代）

有越逾千载，何人不宦游。向来惟一范，真足壮吾州。

高躅今谁继，先生独再留。登堂吊兴废，想像气横秋。
灵峰灵岩有天柱石屏之胜自昔号二灵
戴复古（宋代）

骇见二灵景，山林体势豪。
插空天柱壮，障日石屏高。
览胜苦不足，登危不惮劳。
白云飞动处，绝壁走猿猱。
亏欠
林希逸（宋代）

休放闲愁到酒边，眼前亏欠是良缘。六王才毕秦关失，二寇俱平晋社迁。

月满一轮须渐破，屋留三瓦莫教全。谁名缺减人间世，虽道胡僧也自贤。
送驾至淮上恭赋
孔尚任（清代）

淮烟淮水万民迎，飞放兰桡夜不惊。天马逍遥官路大，黄河恬静御桥平。

公然衮冕看花立，竟许渔樵近仗行。最是光辉人坠里，龙颜喜顾唤臣名。
丁戊山人招饮旅馆
黎民表（明代）

柏酒椒盘已荐辛，天涯怜尔独逢辰。菩提为觅西来种，榆柳重经岭外春。

风雨几番还秉烛，路岐千里定沾巾。干戈此日复满眼，何处飘飘寄此身。
题上虞兰芎山
陈尧佐（宋代）

岩岩一峰千万寻，微茫楼阁寒云深。
巡州佐吏倚栏久，泠泠天籁清尘心。
九日登风穴山
孙德祖（清代）

快马踶趹不可羁，平沙十里秋烟飞。眼前突兀见青嶂，苍翠欲与高天齐。

道旁甘泉泻清冽，道上精蓝矗金碧。塔铃自语檐鸽鸣，老鸮一笑诸天惊。

狻猊吼怒㵣不走，安得山泉成美酒。手捧瓠尊接飞瀑，净洗诗肠尘与垢。

可怜会稽此落日，把酒临风度佳节。阿兄莫上龙山巅，醉看茱萸独愁绝。
和朱世同夜坐待月
吴芾（宋代）

新凉初入我庭中，满座清风孰与同。
已喜故人来聚首，好坏堪明月更当空。
满倾浊酒休辞醉，剩作新诗莫讳穷。
屈指如今诗酒社，有谁胸次得如公。
题阴德记后
魏初（元代）

不为良相愿为医，落落胸中亦自奇。一片活人心思在，百年名笔有真知。
探芳信
吴文英（宋代）

大作，林麓洲渚皆琼瑶。方庵驰小序求词，且约访蔡公甫

夜寒小。见羽葆将迎，飞琼入梦。整素妆归处，中宵按瑶凤。舞春歌夜棠梨岸，月冷和云冻。画船中、太白仙人，锦袍初拥。

应过语溪否，试笑挹中郎，还叩清弄。粉黛湖山，欠携酒、共飞E649。洗杯时换铜觚水，待作梅花供。问何时、带雨锄烟自种。
送蔡充道赴密院召
孔平仲（宋代）

弹剑常为猛虎吟，扫清夷虏丈夫心。人留海上烟花老，梦入塞垣冰雪深。

千里枢庭驰召节，几年家府探归音。此行傥未封侯贵，一策犹能绾万金。
寿教授
方岳（宋代）

精神天上石麒麟，器业无双间世人。
欲展经纶趋北阙，暂将去世董南闽。
采衣戏处劝声溢，绛帐开时瑞气新。
虔祝我公难老寿，八千为岁比庄椿。
寄题张钦夫春风楼
杨万里（宋代）

乐齐先生了张子，独立春风望洙泗。
四海无人万古空，咏歌一声满天地。
不应东阁胜东山，浮云於渠了不关。
只余平生医国手，未忍旁观缩袖间。
楼中古书积至半，楼外春江绿如酒。
权门得似圣门寒，万波横流独回首。
向来沂上瑟声希，由求相顾只心知。
至今留取一转语，不吞何咏亦何归。
闲吟
释行海（宋代）

不识朱门识五湖，客中清苦十年余。
世无苟取心何愧，句自冥搜貌任癯。
笋蕨春来肥雨露，林泉日用狎樵渔。
云踪鹤性长如此，未必青天管得吾。
大姑谣
郑洪（宋代）

大姑嫁将军，小姑未有夫。小姑两脚泥，大姑满头珠。

前月小姑去，嫁作庄家妇。钗削爨下荆，衣裁机上布。

大姑嗔小姑，生憎儿女痴。多少马上郎，偏爱牧羊儿。

八月点军卒，将军五门出。大姑诧夫婿，上马快如鹘。

昨日边报归，大姑泪如挥。郎君马上死，无处寄征衣。

连理与枯枝，双飞成戢翅。都无百夜恩，浪作千岁计。

小姑庄上来，瓦盆双鲤鲐。上堂拜父母，夫妇恣欢谐。

大姑见小姑，珠翠无颜色。低头怨怅天，仰天呼不得。

人生百年良所无，白头相送真良图。东家女郎欲嫁夫，切莫猖狂学大姑。
寄赠福山长老
李覯（宋代）

时世重因循，师何独苦辛。
洁斋徒众散，刚直里闾嗔。
游艺能济物，旧交多雅人。
云山虽好住，住久转劳神。
三竺道中三首
方回（元代）

石溪清浅不容舟，但有常常绿水流。
莫道江湖风浪阔，此中涓滴是源头。
行歌四首
周文璞（宋代）

雪压门外土骨堆，一番两番春始回。
归来但见邻舍换，老树红花如死灰。
商量千古有何事，经营八纮非汝才。
乘除幻变既如此，何不快呼鹦鹉杯。
题刘直孺拙逸轩
张矩（宋代）

营营天壤间，孰不为智使。有美山中君，独与世俗异。

一真不凿若大愚，四体安然如止水。人皆喜君得佳扁，我于其间有馀议。

一阴一阳分动静，江河山岳判流峙。造化而欲辞其劳，造化之功亦息矣。

伊周孔孟心乎民，老氏庄蒙忘此世。使四君子俱恝然，万古滔滔孰经济。

以拙而望巧，巧未及成拙。先至晦巧而为拙，终焉多与巧相值。

逸者自逸劳者劳，天之降材尔殊尔。君才足以应万殊，袖手山林恐非计。

愿君毕力运天巧，却换轩名与张子。
四体美人四首 其三 侧身
郑允端（元代）

半面红装似可人，凤环斜插宝钗新。若教端正婵娟面，东里西家总后尘。
久雨初晴
杨浣芬（清代）

阴雨连绵下，檐前溜滴声。今朝天忽霁，日照满窗晴。
中秋卧病呈同社
范成大（宋代）

人间佳风月，浩浩满大千。
俗子不解爱，我乃知其天。
以此有尽姿，翫彼无穷妍。
受用能几何？北溟一杯然。
天公尚龃龉，不肯畀其全。
卧病窘诗料，坐贫羞酒钱。
琼楼与金阙，想像屋角边。
如闻真率社，胜游若登仙。
四者自难并，造物岂我偏。
和王觉民简褒山因上人枣岭魏欣然二首
王之道（宋代）

七行才业在，宁久困无津。
秋到抟风翼，春回纵壑鳞。
褒山方竞秀，枣岭益争新。
珍重二三子，诗骚追古人。
梦清远兄
全室宗泐（明代）

残梦夜将晨，分明见故人。
剧知情是妄，翻说梦成真。
日月容颜老，池台笑语新。
三年消息断，江汉尚风尘。
杨柳骚
艾性夫（元代）

缕缕柔条不奈春，为谁憔悴把眉颦。
年来江上多离别，不信垂杨管得人。
偈颂一百五十首
释心月（宋代）

青山为家，白云作户。
稳密田园，鸦飞不度。
皷腹台前一转头，不觉四月二十五。
寄正仲
舒岳祥（宋代）

相对石屏风，相邀石老翁。
鱼游山影里，鸟睡水声中。
诗卷行未了，书囊倒不空。
笭箵君莫忘，犹约待秋风。
减字木兰花
张抡（宋代）

澄神静虑。□□□□□□□。□□□□。□□□仑水满池。

无中养□。□□□□□□□。□□凡胎。五彩云生鹤驾来。
访翠微邈上人
郏侨（宋代）

行客倦奔驰，寻师到翠微。
相看无俗语，一笑任天机。
曲沼淡寒玉，横山锁落晖。
情根枯未得，爱此几忘归。
瑞臣见示守岁感赋用遗山甲午除夕韵次和
陈宝琛（清代）

钟𥲤无惊鼎遂迁，故忧薪积火终然。载花都入移春槛，失水俄成架壑船。

自断我生元有命，不知今夕是何年？王孙隆准狙宜慎，莫学湘累苦问天。
送止维那作丐
释子淳（宋代）

常思止禅者，返本如婴儿。
一念万年去，春秋都不知。
斫倒寒岩无影树，回头焰里再抽枝。
春老别吾入郦去，缘生会有归山咦。
净榻相看坐，清风起四维。
庾楼
洪咨夔（宋代）

湓城陶庾共功名。庙食楼居孰重轻。
衮衮长江流不尽，淮山青处夕阳明。
赠胡彦忠
吴丰（宋代）

古羊人物舜风馀，子姓傅来祗旧庐。
为爱一门能守义，相承五世不分居。
墨竹
刘敞（宋代）

羁游念此君，子墨慰幽人。洒落不经思，苍筤如出尘。

交加月下影，浓澹雾中筠。试作吴山想，萧萧意亦真。
刁景纯赏瑞香花忆先朝侍宴次韵
苏轼（宋代）

上苑夭桃自作行，刘郎去后几回芳。
厌从年少追新赏，闲对宫花识旧香。
欲赠佳人非泛洧，好纫幽佩吊沉湘。
鹤林神女无消息，为问何年返帝乡。
柳青桥访潘江如先生故居
程兆熊（清代）

高士沦亡久，书堂剩落晖。空怜芳草路，祇有白鸥飞。

怅望春江晚，萧条过客稀。年年桥畔柳，犹自拂人衣。
征途
沈说（宋代）

桂管三千里，征人一寸心。
自从登驿路，几见换乡音。
古树春阴薄，寒塘野水深。
渴行呼得酒，瓦碗不辞斟。
次韵鲁直戏赠
苏轼（宋代）

昨夜试微凉，汗衾初退红。
我愿偕秋风，随身入房栊。
君王不好事，只作好惊鸿。
细看卷虿尾，我家真栗蓬。
两使云中为秦行人民悦题
韩雍（明代）

芳年登第列清班，每诵皇华不少閒。藩府再衔纶綍至，平城重少旆旌还。

谩嗟出塞劳王事，便喜趋朝觐圣颜。我亦怀归归未得，临风谁忍唱阳关。
南歌子（楚守周豫出舞鬟，因作二首赠之）
苏轼（宋代）

绀绾双蟠髻，云欹小偃巾。轻盈红脸小腰身。叠鼓忽催花拍、斗红神。

空阔轻红歇，风和约柳春。蓬山才调最清新。胜似缠头千锦、共藏珍。
飞将
李新（宋代）

老翁望封竟无有，自是翁骨生来丑。
猿臂悬知不入相，且有杀降聊藉口。
翁今远孙骨虽瘦，不解鵰能饮酒。
自汉至今太寂寥，何得遥遥纪华胄。
尚方侯印只方寸，岂有铸金大於斗。
为翁力取置肘间，令翁千岁无恨颜。
杂咏一百首·桑维翰
刘克庄（宋代）

五季骄诸镇，终朝易千人。
使无孔方癖，犹是晋名臣。
春闺二首
崔道融（唐代）

寒食月明雨，落花香满泥。佳人持锦字，无雁寄辽西。

欲剪宜春字，春寒入剪刀。辽阳在何处，莫望寄征袍。
短歌行
黎景义（明代）

春日载柔，秋风其刘。易我柞榆，更我絺裘。胡骑北鸣，越禽南翔。

更不志远，怀我故乡。舜英灼灼，朝华暮落。春酒既旨，云胡不乐。

林有归翼，隰有汇泉。不阋于墙，不倚于门。清烟盈突，鸣琴在室。

畴则忧存，旸曜西没。虽则西没，良宵可卜。皓月自来，何劳秉烛。

冉冉红尘，悠悠白云。伊周已逝，管乐何人。渊不厌深，天不厌高。

弹剑和歌，以游以遨。
观种树
孟郊（唐代）

种树皆待春，春至难久留。君看朝夕花，谁免离别愁。

心意已零落，种之仍未休。胡为好奇者，无事自买忧。
洛阳感兴
仝轨（清代）

一编常闭户，畏踏洛阳尘。独鹤霜惊夜，群鸡雪乱晨。

飞腾应自失，哀怨竟谁陈。去去骊驹在，梅溪已放春。
偈颂一百三十三首 其一一二
释居简（宋代）

色不是色，菜花黄梨花白。声不是声，紫燕语黄莺鸣。

观音菩萨，将钱买胡饼，放下手却是馒头。洞里春光浑不惜，一时流入武陵溪。
谢岩起寄凤团茶
韦骧（宋代）

北苑先春云凤团，封题分寄墨初乾。未甘金碾消磨了，且作琼初爱惜看。

水异康王烹莫称，才非卢子咏应难。强抽鄙句惭瑶报，佳惠轻酬岂自安。
岁寒知松柏
黄庭坚（宋代）

群阴彫品物，松柏尚桓桓。
老去惟心在，相依到岁寒。
霜严御史惟，雨立大夫官。
牺象沟中断，徽弦爨下残。
光阴一鸟过，翦伐万牛难。
春日辉桃李，苍颜亦预观。
雨中独酌
葛天民（宋代）

平生寡合虽竭斗，几曾自饮一杯酒。
不因风月与湖山，更为松杯与花柳。
今夕何夕风雨来，知侬渴肺生秋埃。
麴生三缄忽自荐，诗为风雨聊一开。
老夫呼前呼示了，死生脱帽倾怀抱。
风雨横斜入会中，宾主淋漓俱醉倒。
须臾风止雨亦休，主人送客凝双眸。
葛天无怀不可状，但觉两耳风飕飕。
匆匆便是中秋节，更与麴生潜地说。
此夜宁容著杂宾，一尊只辨浇明月。
谢谢叠山惠杜诗纸被
陈纪（宋代）

贪诗如蜜睡如饧，二贶偕来敢不登。锦轴一编夔府稿，雪衾万杆剡溪藤。

朝来诵句能驱疟，夜半眠云称伴僧。只恐痴儿骄踏裂，起来仍唤读书灯。
夏日池上
宋祁（宋代）

溪流来不近，永日映霞霏。
水荇自相缭，汀禽无次飞。
颓沙时损路，幽濑忽藏矶。
谁欲留连我，相将日暮归。
唐受命谶
佚名（唐代）

法律存，道德在，白旗天子出东海。

桃李子，莫浪语。黄鹄绕山飞，宛转花园里。

桃花园，宛转属旌幡。

桃李子，鸿鹄绕阳山，宛转花林里。莫浪语，谁道许。

桃李子，洪水绕杨山。

江南杨柳树，江北李花荣。杨柳飞绵何处去，

李花结果自然成。
为季丙卿题卫明铉所画咒钱出井图
虞堪（明代）

神仙好幻术，惊世更骇俗。笑移天地入壶中，大块轮菌等珠粟。

葛仙鍊丹世所传，咒钱出井飞上天。长生久视亦已矣，此事一说经千年。

卫君亦是丹邱子，与我论交脱生死。昔年学仙差可耳，雅好楼台今画史。

孤云处士骑鲸去，文皇欲官挽不住。雾带云裾尽属君，草草落笔成天趣。

季卿何由得此图，却写仙翁鍊丹处。井气空明泄海寒，丹光错落窥天曙。

虾蟆秋飞老桂轮，子规夜叫长松树。季卿父，烈丈夫，年过五十山泽臞。

手援神农之百草，口诵轩辕之古书。回生起死夺造化，阴德迈种为菑畬。

膏肓二竖为哭泣，何物五鬼能揶𢋅。一道澄江自西下，十年卖药留东吴。

花飞苑树秋霜薄，叶落江枫夜雨疏。每寻翁生说烹炼，更得果老称名誉。

只今又逢东海上，咫尺蓬莱隔烟浪。便持此画问安期，举手人间谢尘坱。
送郑甥主龙溪学
刘克庄（宋代）

去年殿上侍天颜，亲见龙墀拜敕还。
瓜地我归耘旧圃，杏林君去主荒坛。
春光已过三分二，寒食都无数日间。
天气未佳宜且住，老来不喜听阳关。
夜直宿有怀
赵鼎臣（宋代）

坐爱王孙不嗣音，东家芳草怨何深。柳芽得雨皆青茁，花叶随风故陆沉。

未可便成春去恨，犹堪自强老来心。直须淡墨题名了，一醉相期到上林。
甲寅春日江村即事三十首 其十二
朱谋㬜（明代）

江村负郭阪田多，田舍风光草树和。孤鸟立残牛背雨，小鱼吹散鸭头波。

买山恐被高僧笑，击壤闲听老父歌。犹幸代耕馀薄禄，门无胥吏夜催科。
再用前韵
陈渊（宋代）

人闲得安眠，梦断了无欲。那思趋朝士，一马百夫仆。

况闻稻苗盛，昨夜新雨足。一饱如可期，吾事岂多目。

盆山郁葱茜，酌水周其麓。照我本来面，真白非浴鹄。

故应此间住，却扫便违俗。超然寂照中，无往亦非复。

百年只尔是，行矣毋踯躅。区区欲何为，世路羊肠曲。
和姑苏刘工部昌无题三首 其二
丘吉（明代）

辘轳绠断玉瓶沉，双鲤无书碧海深。别梦吹残吴苑笛，愁肠敲断汉宫砧。

病来眉淡波斯黛，老去屏闲孔雀金。不及浮云能自在，朝飞暮散却无心。
花心动
佚名（宋代）

暑逼芳襟，甚全无因依，便教人恶。赖有枕溪百尺，朱楼映日，数恶香箔。驮冰围定犹嫌暖，红日绽、雨收残脚。漫试取，红绡弄雪，碎琼推削。
妆罢低云未稤。叶叶地仙衣，剪轻裁薄。汗洒泪珠，急捧金盘，向前颗颗盛却。凤凰双扇相交扇，越撋就、越腰肢弱。待做个、青纱罩儿罩著。
菩萨蛮 己酉春日摩诃庵杏花下有感直方旧游
龚鼎孳（清代）

蔚蓝一片山初染。粉红花底看人面。玉笛怕花飞。花开人莫归。

当时花下客。把酒斜阳立。今日对斜阳。与花同断肠。
留题使宅眉寿堂
辛次膺（宋代）

多病相如故倦游，四年纡绂到三州。
君恩乞与归岩壑，何啻将军得罢休。
赵殿丞知河南县
杨亿（宋代）

鼎邑闾阎有古风，清谈为治自從容。
官聊殿省通朝籍，路过津桥入县封。
柳荫天衢时按辔，云生少室好搘筇。
龙门旧有题名处，石壁苍苔驳几重。
寄赠建宁刘丞余尝过其家
尹台（明代）

十年不采衡阳杜，千里知哦建曲松。闽雨几沾金騕袅，岳云长护玉芙蓉。

交游向识茅容异，语笑何时程本逢。四十年来湘水别，高楼曾复卧元龙。
栽树 其一
庄昶（明代）

一径梅花一径桃，东风移得满山坳。肯愁明日灵根萎，自有贫家活水浇。

着眼风光皆此意，醉人春色自吾醪。白头笑尔青藜杖，一日烦君更几遭。
泛清溪至玉镜潭
周必大（宋代）

清溪水色胜于蓝，祖石移舟下镜潭。
妙绝画屏并碧玉，谪仙不见与谁谈。
吴江舟中作
米芾（宋代）

昨风起西北，万艘皆乘便。今风转而东，我舟十五纤。

力乏更雇夫，百金尚嫌贱。船工怒斗语，夫坐视而怨。

添槔亦复车，黄胶生口咽。河泥若祐夫，粘底更不转。

添金工不怒，意满怨亦散。一曳如风车，叫啖如临战。

傍观莺窦湖，渺渺无涯岸。一滴不可汲，况彼西江远。

万事须乘时，汝来一何晚。
晨起
陆游（宋代）

残梦悠飏不复成，鎗然已有百禽鸣。山童来报溪流长，幽事从今日日生。
短歌行赠王义门
李佳（清代）

相君不合长数奇，胡为劳劳久行役。一第驰驱国士心，十年沧行风尘色。

世乱纷纷如弈棋，归来少妇展双眉。出门谁道长安乐，老大王生空尔为。
谢仁老寄所画李长者出山相五首 其二
邹浩（宋代）

香云郁郁覆江城，来现开元长者身。八十卷经都论了，却将无说示常人。
渔人野祭
李龏（金朝）

婆官赛却坐江隈，烟水悠悠霁景开。精魄不知何处在，野风吹起纸钱灰。
天基节特晴
陈杰（宋代）

东风特地奇，阁雨放朝曦。
历数归仁寿，乾坤青诞弥。
愿敷皇极福，重立太平基。
忠爱无疏贱，新年第一诗。
处暑后风雨
仇远（元代）

疾风驱急雨，残暑扫除空。
因识炎凉态，都来顷刻中。
纸窗嫌有隙，纨扇笑无功。
儿读秋声赋，令人忆醉翁。
中元夜寄道侣二首
陆龟蒙（唐代）

学饵霜茸骨未轻，每逢真夕梦还清。丁宁独受金妃约，

许与亲题玉篆名。月苦撼残临水珮，风微飘断系云缨。

须臾枕上桐窗晓，露压千枝滴滴声。

橘斋风露已清馀，东郭先生病未除。孤枕易为蛩破梦，

短檐难得燕传书。广云披日君应近，倒影裁花我尚疏。

唯羡羽人襟似水，平持旄节步空虚。
玉泉
黄朴（宋代）

水性能方圆，泉色常珪璧。
云山静有辉，琼液来无迹。
泉上修禅人，曹溪分一滴。
鉴止更澄源，纷纷万缘息。
小重山（同前）
李弥逊（宋代）

星斗心胸锦绣肠。厌随尘士客，逐炎凉。江山风月伴行藏。无人识，高卧水云乡。

肘后有仙方。假饶丹未就，寿须长。儒冠多误莫思量。十分酒，菡萏小池塘。
菩萨蛮（湖光亭晚集）
叶梦得（宋代）

平波不尽蒹葭远。清霜半落沙痕浅。烟树晚微茫。孤鸿下夕阳。

痕花消息近。试向南枝问。记得水边春。江南别后人。
小舟晚兴四首
杨万里（宋代）

潮痕初落水犹肥，雨点才来已复微。
半湿岸沙危欲落，牵船稚子去如飞。
龙眠居士画十六大阿罗汉赞 其一
李纲（宋代）

佛所印可，大阿阇黎。隐几合爪，泊然无为。恳请何人，投地作礼。

不起于坐，应供千里。
赠黄庭筠举进士
梅尧臣（宋代）

橘柚生南国，幽林日匆蒨。
上有嘉禽鸣，五色被余绚。
彼美发华英，厥包待秋荐。
根本当自持，无为风土变。
次韵蔡天任十首 其六
汪藻（宋代）

关西老将争捐躯，帐下健儿思草枯。谁能捐粟百万斛，乞与绕树南飞乌。
杂兴
陆游（宋代）

早遇齐侯游柏寝，晚从汉帝祀甘泉。
不须苦学飞腾术，更看泥金检玉年。
寄槐庭
丘葵（宋代）

吾道付沧浪，衰年尚异乡。
畏人江草合，怀旧暮云长。
老我已无用，如君终未忘。
天寒无过雁，夜夜独鸣蛩。
太阳十六题 其十六 降句之二
耶律楚材（元代）

疏山住住莫葱葱，龙牙且无祖师意。须信扑牛另有方，不犯锋铓震天地。
寄抚州钟郎中（时王师败绩于闽中，谟在建州
徐铉（宋代）

去载分襟后，寻闻在建安。封疆正多事，尊俎若为欢。
都护空遗镞，明君欲舞干。绕朝时不用，非是杀身难。
梧桐
陈葺芷（明代）

梦回历历雨声中，窗影分明晓色红。
出户方知是黄叶，更无一片在梧桐。
送程给事知越州
李中师（宋代）

出藩宠进白云司，台札仍欣得告归。苏子佩虎钮，腰龟緺，列城旗鼓随高牙。

兰亭一水近馆娃，乃今衣绣先过家。秋风从此生蒹葭，舟五百里行荷花。

西陵渡口晓㟏谺，飞楼想到期及瓜。恩先甘雨满菑畬，讼逐笔止庭不哗。

秦山千仞高无加，昼望蓬莱挹仙霞。鉴湖万顷淼无涯，夜看牛斗乘星槎。

平林摘笋崖撷茶，酒胾泉美而鱼嘉。醒吟醉墨斗天葩，此乐未可岁月赊。

玉皇赭案香飘斜，匹马赴召且复挝。民贫惠政空叹嗟，重见尨眉出若邪。
辰溪县
金德嘉（清代）

临溪斗大一孤城，复嶂曾崖路不平。委巷逢人多鴂舌，莱田极目少牛耕。

官程空有停骖馆，诏使曾无负弩迎。漠漠荒烟豺虎窟，天寒日暮客心惊。
麦熟市米价减邻里病者亦皆愈欣然有赋
陆游（宋代）

凶年已度麦方秋，学道从来幸寡求。
荷锸自随身若寄，漉篱可寡饭何忧？邻翁濒死复相见，村市小凉时独游。
不怕归时又侵夜，新添略彴跨清沟。
杂咏下 金灯
洪适（宋代）

灯焰既埋光，幽蕤不露黄。阿谁驴唤狗，为我问花王。
送木宗院
徐照（宋代）

此职司天派，员分南与西。
事稀从吏懒，诗好笑人低。
丹荔开屏画，青榕盖鹤栖。
必思随侍日，曾有旧留题。
东风第一枝（早春赋）
周密（宋代）

草梦初回，柳眠未起，新阴才试花讯。雏鸳迎晓偎香，小蝶舞晴弄影。飞梭庭院，早已觉、日迟人静。画帘轻、不隔春寒，旋减酒红香晕。

吟欲就、远烟催暝。人欲醉、晚风吹醒。瘦肌羞怯金宽，笑靥暖融粉沁。珠歌缓引。更巧试、杏妆梅鬓。怕等闲、虚度芳期，老却翠娇红嫩。
谢朱元晦寄纸被
陆游（宋代）

木枕藜床席见经，卧看飘雪入窗棂。
布衾纸被元相似，只久高人为作铭。
题黄九霄杂色画菊
周瑛（明代）

陶翁昔年怀隐德，手种黄花只一色。南山杯酒义熙年，北窗枕一羲皇宅。

九霄原是儒家子，作画多年胡昩此。丹青入手劳心思，不极妖艳心不止。

我闻菊品三十六，此画模写犹未足。世情每自逐时好，隐德谁能识幽独。

愿君笔端改常度，剥落繁华反贞素。万里风霜摇落馀，一枝秋色长如故。
奉使行高邮道中二首 其一
党怀英（金朝）

野雪来无际，风樯岸转迷。
潮吞淮泽小，云抱楚天低。
蹚㗳船鸣浪，联翩路牵泥。
林乌亦惊起，夜半傍人啼。
寄刘石池
性慧（清代）

碧水情千里，青山隔万重。故人栖隐地，遥忆白云封。

雪后应锄药，春来好课农。相思托明月，常照汉阳峰。
浮邱社诗上赵縠阳太史宪长 其三
霍与瑕（明代）

野草閒田遂辟庐，上公新社集文儒。绣裳白简争先后，皓首庞眉亦步趋。

胜地万年开后学，清风千古起凡夫。不知异日来游者，能续乾坤此意无。
行围四咏叠去岁韵 其一 撒围
弘历（清代）

秋令木兰猎，年来率按行。伐齐既以习，纪律亦因明。

据岭排群伍，沿蹊致两旌。讵徒恣从兽，要寓诘戎情。
送臧子与子仪之楚州告免解二首 其二
陈造（宋代）

昭代论豪杰，崔侯允武文。小却折遐冲，厚用当致君。

敷政极中和，殖学根典坟。士有玞玉岐，公自泾渭分。

何人非教育，二臧实不群。两两计偕去，名犹壅上闻。

试袖于蔿歌，往拜刘将军。心醉公瑾前，何待曲糵醺。
西斋杂咏
宋庠（宋代）

粉箨烟膏秀可餐，森森庭际斗檀乐。
谁教节目生皮外，却解虚心保岁寒。
题西庵寺
张士逊（宋代）

西庵深入西山里，算得当年少客游。
密密石丛盘小径，涓涓云窦泻寒流。
松皆有节谁青盖，僧尽无心也白头。
欲刷粉牌书姓字，调卑官冗不堪留。
九十九峰
陈学圣（清代）

山势排空一望遥，天然点缀笔难描。谁将玉笋林林立，都把瑶簪插九霄。
冤雪还乡重游惠山
吴谦（明代）

一剑新从万里还，偷生已过鬼门关。身离桂岭云千叠，迹寄梁门屋半间。

圣世幸全终隐计，人生难得老来闲。春风陆羽祠前路，笑汲清泉洗瘴颜。
又答斌老病愈遣闷二首·其二
黄庭坚（宋代）

风生高竹凉，雨送新荷气。
鱼游悟世网，鸟语入禅味。
一挥四百病，智刃有余地。
病来每厌客，今乃思客至。
送人出使
冯璧（金朝）

阳春有脚苏疲瘵，水镜无心照洁污。九道澄清天意切，人才一一似君无。
寄题鹿伯可见一堂
范成大（宋代）

梦觉春闱俱转蓬，仙凡今隔玉霄铁东。
聊攀的锁问何似，岂敢避堂邀盖公。
酬赵给事相寻不遇留赠
钱起（唐代）

谁忆颜生穷巷里，能劳马迹破春苔。忽看童子扫花处，

始愧夕郎题凤来。斜景适随诗兴尽，好风才送珮声回。

岂无鸡黍期他日，惜此残春阻绿杯。
云林纪游次孙琴西观察韵
沈丙莹（清代）

朝踏山翠夜湖月，借得行云三只袜。袜敝可以狮子呼，招邀更只云林娱。

路入云林尘念绝，世事佛云不可说。蛮山奔走年复年，西湖一卧宁非缘。

肯以东施比如玉，西子西湖看不足。亭下泠泠鸣冷泉，入听何必非管弦。

洞访纯阳共一哂，倒出石林垂玉笋。
丙子诏后需捷四绝
王迈（宋代）

一面飞来打叠秋，农场已筑管无忧。
吾侬种殖三年学，未省书田还有收。
夜醉卧街（开元中，夜醉卧街犯禁，乃为此诗）
裴翛然（唐代）

遮莫冬冬动，须倾满满杯。金吾如借问，但道玉山颓。
桂郡逍遥楼和谢在杭司长时苦旱炎甚
邓云霄（明代）

谁道宜人独桂林，依然炎赫欲流金。催科暗洒疮痍泪，祷雨愁听鼓角音。

九万抟风堪扇暑，三千击水即为霖。逍遥楼上重回首，此日图南意转深。
追用徐廉使参政子方申屠侍御致远张御史鹏飞
方回（元代）

七十翁非浪走时，夜窗自恨赋归迟。
睡稀枕上无春梦，吟苦楼前有月知。
茅索愿追田畯喜，瓜薪遥念室人悲。
却须天上纶言手，小为农甿缓茧丝。
秋晚矣菊犹未开小诗速之
虞俦（宋代）

问讯东篱菊，如今开未开。
不应辜酒伴，宁是欠诗催。
屈指秋将尽，关心日几回。
霜风不相借，何意尚徘徊。
感寓 其三十四
朱诚泳（明代）

人生期百年，百年能几何。逝者不可追，将来苦无多。

向来黄小不，玄发忽以皤。古人亦有言，流光一掷梭。

大禹乃圣人，竞辰惧閒过。亦有运甓老，而肯甘婆娑。

勤苦既如此，令名终不磨。吁嗟当世人，其谁不蹉跎。
凉州词
薛蕙（明代）

陇西西去抵凉州，边塞萧条处处愁。
青草不生青海曲，黑云常聚黑山头。
赠天池寺觉翁圆上人
董嗣杲（宋代）

单起浯溪寺，禅栖主簿峰。
收诗入顽石，礼塔趁昏钟。
好古心何癖，观空语更慵。
觉翁才觉处，明月出孤松。
【越调】小桃红　消遣
爱山（元代）

一溪流水水溪云，雨霁山光润，野鸟山花破愁闷。乐闲身，拖条藜杖家家问。
问谁家有酒，见青帘高挂，高挂在杨柳岸杏花村。
世间惟有酒忘忧，酒况谁参透？酒解愁肠破亻孱亻愁。到心头，三杯涤尽胸
中垢和颜润色，延年益寿，一醉解千愁。
菩萨蛮 读漱玉词
黄永（清代）

易安居士偏潇洒。片言落纸真无价。应是谪仙人。青莲认后身。

可怜还再嫁。未了尘缘债。衣上旧茶痕。看来莫断魂。
冬日同熊伯真集诃林迟梁兆瑚不至
梁元最（明代）

并是倦游者，言寻物外缘。断鸿过别渚，疏雨暗诸天。

遥忆梅初绽，犹怜菊尚妍。迟回归骑晚，钟响度林烟。
清商怨 其一 清远轩晚望
赵师侠（宋代）

亭皋霜重飞叶满。听西风断雁。闲凭危阑，斜阳红欲敛。
行人归期太晚。误仿佛、征帆几点。水远连天，愁云遮望眼。
江城三月曲 其三
王邦畿（明代）

江城如带一烟中，溪水无人木槿红。啼鸟未阑山雨去，夕阳多在板桥东。
送雍郢州
李端（唐代）

厌郎思出守，遂领汉东军。望月逢殷浩，缘江送范云。

城闲烟草遍，浦迥雪林分。谁伴楼中宿，吟诗估客闻。
题赵子昂画马
戴表元（宋代）

赵子奇才似天马，顷刻飞龙生笔下。
画成抚卷复长歌，坐客喧喧不停写。
蹄势经鞭秋跌荡，鬃毛出跣风萧洒。
似嫌文绣减天真，尽脱鞍鞯辔轻把。
青袍洗足巧眉睫，驮坐奚官亦闲雅。
我来一见惊欲拜，曾识鸾和赵庙社。
千金朽骨古犹惜，况此难分毛色假。
瑶池路断伯乐尽，日暮嘶鸣气暗哑。
为君昂首一慰意，犹胜无逢老岩野。
入山谒怡然上人因成短篇皆书即时事
强至（宋代）

行穿六松阴，鸟语逢人寂。
林僧洗山缽，正了寒堂食。
揖我喜满颜，吟窗半轩辟。
凤凰不无情，天外送佳色。
春风动花雨，枝上或涓滴。
羡师得安住，我亦有闲适。
出门懒鞍马，把袂步幽石。
石尽浮泥深，恰恰露双屐。
临别心徘徊，野店更一息。
酬别微之（临都驿醉后作）
白居易（唐代）

沣头峡口钱唐岸，三别都经二十年。且喜筋骸俱健在，

勿嫌须十各皤然。君归北阙朝天帝，我住东京作地仙。

博望自来非弃置，承明重入莫拘牵。醉收杯杓停灯语，

寒展衾裯对枕眠。犹被分司官系绊，送君不得过甘泉。
初成遗老斋待月轩藏书室三首其二待月轩
苏辙（宋代）

轩前无物但长空，孤月忽来东海东。
圆满定从何处得，清明许海众人同。
怜渠生死未能免，顾我盈亏略己通。
夜久客寒要一饮，油然细酌意无穷。
次韵前人长至有怀二首 其一
赵抃（宋代）

诗美皇皇使者风，礼修戎馆致雍容。去年佳节辽东会，此日新阳湖上逢。
重阳
王懋德（元代）

拂却京尘理去舟，閒云千里水悠悠。醉来欲落龙山帽，犹恐黄花笑白头。
明发祈门悟法寺，溪行险绝六首
杨万里（宋代）

山行政好又逢溪，况是危峰斗下时。
知与此溪有何隙，遣他不去秪相随。
徐孺兴哀词
郭祥正（宋代）

嗟乎孺兴之不幸兮，上有高堂白发之慈亲。孝不克以自信兮，魂将逝而复返。

目冥冥而莫胜兮，顾天命之予短。业修修兮志与道配，寂不少振兮遽沉幽而终蹇。

兰未芳兮先凋，月将升兮俄陨。孺人嚣嚣兮，追话言之弗足。

梦悠悠兮，魂去来而数蹙。抚稚子兮秋夜长，暗明珰兮摧腕玉。

魂何知兮，兴予之哀。体与道化兮，岁月徂而屡周。

情缠绵兮，若俱往则已矣。词不足以尽寄兮，托馀思于江流。
龙泉
彭汝砺（宋代）

秋风入野凉，吹散菊花芳。万里无人处，千枝祇自香。

风流忆彭泽，时节念重阳。物意虽寥寂，能忘酒一觞。
秋日杂感
孙廷璋（清代）

酒酣忽不适，枨触登高台。天门亦咫尺，浩浩秋风来。

造化谁办此，与世为百哀。阴云郁万里，杀气何崔嵬。

其下多战死，白骨萦紫苔。自从鼎湖去，日积昆明灰。

痈溃谁所养，误国首庸才。桓桓郭尚父，骑箕竟不回。

忧勤贻庙堂，未惜毂屡推。移军或开府，诏书必亲裁。

授钺为上将，专阃无疑猜。征募遍诸道，算缗急于雷。

微胜张首级，殊锡出上台。传言侍中貂，峨峨遍舆台。

至竟儿戏略，但闻坚城颓。今年弃湘汉，明年失江淮。

朝闻两河破，夕报三晋摧。齐鲁千余里，卷地无蒿莱。

神京亦震荡，中原何有哉。苍生实何罪，浩荡罹此灾。

亡者日山积，血肉厌虎豺。存者能几何，生意如枯荄。

虚秏在闾里，国计必与偕。朝廷于赤子，如民保其孩。

一旦不并活，为计当析骸。元气日沦丧，滔天方未涯。
古铜小鼎砚滴铭
汪炎昶（宋代）

泗水没宝鼎，此岂其云仍。煅顽炼钝凝，赤精小瓠断。

疐枵以盛篆，细丹霞疑古。铭如虫啮馀，渗枯青石液。

迸云吸绀清，溉我毛颖波。陶浤豕腹仰，呀外膨亨𣂏。

而不注闻戛，羹量函合龠。三趾狞入屡，出继常如盈。
托潘子会致询沈君典
张元凯（明代）

倾盖交情别后真，凭将桐水寄殷勤。怀中一片沧溟月，欲报宣城郡里人。
感秋六首 其四
项炯（元代）

班超负奇气，投笔西出关。风尘髀肉消，日月鬓毛斑。

苟可利吾国，何必求生还。伟哉马伏波，竟死壶头山。
颂古一百则
释正觉（宋代）

清白门庭四绝邻，长年关扫不容尘。
光明转处倾残月，爻象分时却建寅。
新满孝，便逢春，醉步狂歌任堕巾。
散发夷犹谁管系，太平无事酒颠人。
闲行
白居易（唐代）

五十年来思虑熟，忙人应未胜闲人。林园傲逸真成贵，

衣食单闲不是贫。专掌图书无过地，遍寻山水自由身。

傥年七十犹强健，尚得闲行十五春。
为沈竹窗题竹梅二图 其一
凌云翰（元代）

生纸何人写墨君，翠痕馀处白纷纷。翻疑手把孤鸾尾，扫出南山一段云。
再次交代韵四首
袁说友（宋代）

传闻洞府锁高清，探著诗成数启扃。
想见群仙书玉叶，更应交口叹精灵。
钜鹿道中作
陈维崧（清代）

雄关上郡，看城根削铁，土花埋镞。
十月悲风如箭叫，此地人称钜鹿。
白浪轰豗，黄沙苍莽，霜蚀田夫屋。
车中新妇，任嘲髀里生肉。
太息张耳陈余，当年刎颈，末路相倾覆。
长笑何须论旧事，汦水依然微绿。
欲倩燕姬，低弹赵瑟，一醉生平足。
井陉日暮，乱鸦啼入枯木。
次韵蔡瞻明登巾山三绝句 其二
洪适（宋代）

名缰局促祇怀惭，飘忽熙春月过三。矫首白云千里外，此心无日不江南。
和李雁湖晚春即事八首 其五
吴泳（宋代）

长鲸须向海波翻，泽雉何由肯畜樊。步障连空鞋一屋，不如萧散半山园。
湖州歌九十八首 其三十七
汪元量（宋代）

宫人清夜按瑶琴，不识明妃出塞心。
十八拍中无限恨，转弦又奏广陵音。
第八渡
黄甲（宋代）

八渡凉生五月秋，琼花六出似浮沤。
掬花睥睨真如雪，不觉轻寒动玉楼。
奉同尤延之提举庐山杂咏十四篇 其四 栖贤院三峡桥
朱熹（宋代）

两岸苍壁对，直下成斗绝。一水从中来，涌潏知几折。

石梁据其从，迎望远明灭。倏至走长蛟，捷来翻素雪。

声雄万霹雳，势倒千嵽嵲。足掉不自持，魂惊讵堪说。

老仙有妙句，千古擅奇崛。尚想化鹤来，乘流弄明月。
哭邓氏女兄 其一
吕南公（宋代）

东田嶂下古荒村，又向荆榛占一坟。寒苦到今初是了，荣枯从此更休分。

棺旁乳女随遗褓，膝下亡男恨白云。共系人间酸鼻事，欲言聊复泪纷纷。
句
潘阆（宋代）

何须三叫绝，已恨一声多。
次韵刘长方司户见赠
王十朋（宋代）

枫宸昔羡君登第，莲幕今惭我效官。相见可嗟头并白，老来自效量俱宽。

不嫌此日成名晚，最喜平生取友端。待报君恩知死所，却同神武挂衣冠。
春乐轩
舒坦（宋代）

隔水岩花红浅深，花边相对语幽禽。
管弦不到山间耳，谁会凭栏此日心。
和淮南王相公与宾僚同游瓜洲别业，题旧书斋
许浑（唐代）

碧油红旆想青衿，积雪窗前尽日吟。巢鹤去时云树老，

卧龙归处石潭深。道傍苦李犹垂实，城外甘棠已布阴。

宾御莫辞岩下醉，武丁高枕待为霖。
句
钱惟演（宋代）

日上故陵烟漠漠，春归空苑水潺潺。
以露雾风烟月晴雨江山雪为题咏梅十首 其四
周巽（元代）

空山含薄暝，远树带轻烟。何处寻芳迹，钟声落照边。
霁月楼
解缙（明代）

夜梦乘槎度斗牛，直到黄姑天柱头。嫦娥手把一轮镜，邀我广寒宫里游。

广寒之宫九霄上，玉宇琼楼屹相向。白羽翠烟紫雾笼，蛟龙盛住黄金榜。

天孙裁衣云锦香，玉女织绮成文章。左招南极益遐算，右攀北斗倾天浆。

一枝古桂阴婆娑，吴刚持斧休蹉跎。千载寒苍塞宇宙，八埏举棹逢山河。

是时白帝行秋令，天与初秋金气应。金茎欲采露花宜，银汉无声云气静。

我起问嫦娥，员缺何太苦，何不长教似玉盘一片团团照千古。

嫦娥笑我何太愚，世间万物有盈亏。不论春花何浓艳，当时秋叶还凋衰。

四时寒暑迭来往，百岁光阴犹反掌。颜回好学陨青春，彭祖千年亦黄壤。

问答未及竟，铜壶催晓筹。金盘半欹倒，忽向天西流。

金鸡酬唱忽惊觉，毛发𥪡立寒飕飕。向来行乐皆如此，身在清江霁月楼。
次韵子由舍人先生追读迩英绝句四首
张耒（宋代）

天寒书殿晓班清，气爽仙盘瑞露零。
讲罢群公佩声散，一竿宫日转槐庭。
河传 乐府十拟，弁阳老人为古人所未为。素
邵亨贞（元代）

一出新意矣。暇日先生以词寄示，且徵予作，既又获见桥李诸俊用所拟，益切奇出，阅诵累日无厌。因悟古人作长短句，若慢则音节气概，人各不类，往往自民一家。至于令则律调步武句语，若无大相远者，间有奇语，不过命以新意，亦未见其各成一家也。所以令之拟为尤难，强欲逼真，不无蹈袭，稍涉己见，辄复违背。由是未易苟措，兹重以先生之请，思索且得十解，未知其实能似古人与否，惟先生有以教焉。至正二年二月甲子序。弁阳周草号，素钱子云号。拟花间春日宫词春殿。帘卷。＊金香远。午漏沉沉柳阴。楼前怨红何处寻。沉吟。玉沟流水深。睡起长门催侍宴。情正卷。强把镜＊展。露柔荑。添黛眉。步移。君王犹讶迟。
游茅山
庄昶（明代）

莽莽空尘漫几毫，天风鹏辈岂知劳。山教太极圈中阔，天放先生帽顶高。

万里风光全倜傥，百年人物且英豪。茅家兄弟谁相报，说我箕山太古樵。
夕眺风泉亭三首
白玉蟾（宋代）

拄杖相寻访夕阳，诗肩独耸到昏黄。
白苹洲上西风起，黄叶声中秋意长。
得湖州崔十八使君书喜与杭越邻郡因成长句代贺兼寄微之
白居易（唐代）

三郡何因此结缘，贞元科第忝同年。故情欢喜开书后，

旧事思量在眼前。越国封疆吞碧海，杭城楼閤入青烟。

吴兴卑小君应屈，为是蓬莱最后仙。
册上公太常奏雅乐
佚名（唐代）

司乐陈金石，逶迤引上公。奏音人语绝，清韵佩声通。

应律烟云改，来仪鸟兽同。得贤因举颂，修礼便观风。

圣寿三称内，天欢九奏中。寂寥高曲尽，犹自满宸聪。
宿草堂寺
薛嗣昌（宋代）

驰车晚叩古禅林，乔木参天一径深。
门外乱山连翠色，竹间流水漱清音。
幽怀暂喜来栖处，高士遗踪悉访寻。
谁会宗风当日意，庭前苍桧尚青阴。
春夜温故六言二十首 其四
刘克庄（宋代）

骨朽是非始定，怒炎毁誉未公。太平呼奇宰相，野狐目半山翁。
拟古宫词一百首
朱让栩（明代）

觚棱月上晚岚空，影透房栊冷帐中。
孤枕萧条魂梦断，满腮红泪湿西风。
广南食槟榔先嚼蚬灰蒌
郑刚中（宋代）

海风飘摇树如幢，风吹树颠结槟榔。贾人相衔浮巨舶，动以百斛输官场。

官场出之不留积，布散仅足资南方。闻其入药破痃癖，铢两自可攻腹肠。

如何费耗比菽粟，大家富室争收藏。邦人低颜为予说，浓岚毒雾将谁当。

蒌藤生叶大于钱，蚬壳火化灰如霜。鸡心小切紫花碎，灰叶佐助消百殃。

宾朋相逢未唤酒，煎点亦笑茶瓯黄。摩挲蒳孙更兼取，此味我知君未尝。

吾邦合姓问名者，不许羔雁先登堂。盘奁封题裹文绣，个数惟用多为光。

闻公嚼蜡尚称好，随我啖此当更良。支颐细听邦人说，风俗今知果差别。

为饥一饭众肯置，食蓼忘辛定谁辍。语言混杂常嗫嚅，怀袖携持类饕餮。

唇无贵贱如激丹，人不诅盟皆歃血。初疑被窘遭折齿，又怪病阳狂嚼舌。

岂能鼎畔窃朱砂，恐或遇仙餐绛雪。又疑李贺呕心出，咳唾皆红腥未歇。

自求口实象为颐，颐中有物名噬嗑。噬遇腊肉尚为吝，饮食在颐尤欲节。

酸咸甘苦各有脏，偏受辛毒何其拙。那知玉液贵如酥，况是华池要清洁。

我尝效尤进薄少，土灰在喉津已噎。一身生死托造化，琐琐谁能污牙颊。
八叠中秋帖子词命扈跸词臣和之 其二
弘历（清代）

三千世界一轮光，金粟依然发净香。妙趣风人如会得，解颐应胜鼎来匡。
华封洞
曾永和（明代）

洞里乾坤尽日开，寻幽绝顶畅奇哉。天香半袭瑶池草，花影全侵石室苔。

龙起黑潭千嶂合，凤鸣阳德九霄来。举头自觉云程近，耿耿文星接上台。
再用韵
汪莘（宋代）

长恨无人共一杯，直知好友自天来。
渊明到死真成菊，和靖平生却是梅。
葛仙迁居图
释居简（宋代）

欲问丹砂不定居，绝怜岣嵝令君疏。弗教鸡犬蜚腾去，犹看随行挂角书。
钦和御制大将征回朔漠空虚二首 其二
释宗泐（明代）

百万旌旗蔽野阴，联翩戈甲耀南金。一朝白草无秋牧，千里黑松空旧林。

追敌不知飞骑远，下营俄见涌泉深。将军功业过前代，刻石天山第几岑。
腊月村田乐府十首
范成大（宋代）

冬舂行腊中储蓄百事利，第一先舂年计米；
群呼步碓满门庭，运杵成风雷动地。
筛匀箕健无粞糠，百斛只费三日忙；
齐头圆洁箭子长，隔箩耀日雪生光；
土仓瓦龛分盖藏，不蠹不腐常新香。
去年薄收饭不足，今年顿顿炊白玉；
春耕有种夏有粮，接到明年秋刈熟。
邻叟来观还叹嗟，贫人一饱不可赊；
官租私债纷如麻，有米冬舂能几家。
登平山堂
陈造（宋代）

平山堂上命琴樽，前辈风流肯见分。
恋客懶斜当槛日，藏山不断隔江云。
吟笺得意窥天巧，醉面禁凉减缬纹。
杖策归来新月上，落梅如雪点风裙。
题寄王秘书
朱庆馀（唐代）

唯求买药价，此外更无机。扶病看红叶，辞官著白衣。

断篱通野径，高树荫邻扉。时馥留僧宿，馀人得见稀。
庭中酴醾盛开二甥以诗来戏和其韵
李纲（宋代）

栽培初不弃葑菲，桃李无言下自蹊。试营小圃供幽奇，野趣独与闲相宜。

迩来落叶子满枝，新花璨发归酴醾。濛濛烟雨湿冰姿，汤泉乍洗温柔肌。

玉人胡为在轩墀，态浓意远芬兰芝。月华万里来清辉，照耀光彩通屏帷。

青云宛转蟠素螭，高架上与飞甍齐。客来花下同围棋，对花不怕输吟诗。

帝乡富贵未可几，渊明之语真良规。一杯相属慎勿辞，我方餔糟啜其醨。

醉中不省今何时，胸次洞达元无疵。山林正好相娱嬉，朝廷渐有中兴期。

羲和鞭日不肯迟，海水清浅蓬莱池。飞花雪落白玉卮，起舞鹤氅风前披。
密友花
杨巽斋（宋代）

黄花端逼菊花真，朵朵相迎意更亲。
情似春浓非淡泊，何妨呼酒对佳宾。
奉和圣制送张说上集贤学士赐宴（赋得催字）
李暠（唐代）

偃武尧风接，崇文汉道恢。集贤更内殿，清选自中台。

佐命留侯业，词华博物才。天厨千品降，御酒百壶催。

鹓鹭方成列，神仙喜暂陪。复欣同拜首，叨此颂良哉。
晴山搜书舍为廖太守赋
罗钦顺（明代）

蒋生径里足清阴，陶翁篱落皆黄金。晴山先生书满屋，亦有花竹清人心。

栋云飞尽日杲杲，玉华峨峨插晴昊。境静应无俗客来，诗成自把芳樽倒。

有时寻壑复经丘，历历平生旧钓游。春风高树啼黄鸟，秋水方塘泛白鸥。

真乐由来无内外，观物搜书两无碍。说向傍人会者稀，高谈空自超三界。
颂证道歌·证道歌
释印肃（宋代）

妙用恒沙也无极，岂吝参方来同诘。
何劳举指与言诠，杖头一眼明如日。
和彦逢弟简相山古上人二首
王之道（宋代）

蒿艾深迷古径苔，荒凉菊坞与松栽。
稻田正似人无几，赖有高僧伴我来。
盂城吟
张宪（元代）

盂城如斗复如铁，百万天兵半鱼鳖。狼星烛地响晴雷，白马将军夜流血。

匣中宝剑寒生雷，一击能令太山缺。怒提往断落星丸，献与师臣补天裂。
长安宴集
黎瞻（明代）

京邑延佳赏，良宵话异乡。绣衣明画阁，皂盖拥宫墙。

露落天阶白，人归月下香。紫骝行步滑，无假玉鞭长。
颂古二首 其一 沩山百年后，向山前檀越家作一头水牯牛去。
释智才（宋代）

翻手书空字已成，忙忙人向两头争。屈原不是寻渔父，千古谁人论独醒。
夜中独步庭下
陆游（宋代）

山月明如昼，江风冷似秋。衰迟亦可叹，幽独自成愁。

斗柄垂江渚，笳声下戍楼。我惟诗思在，从此亦宜休。
次韵周孟觉记皮老人事三首 其一
王庭圭（宋代）

百年人物已无馀，况说铜人鼓铸初。欲著承平旧时事，政须此老助潜夫。
落第，赠杨侍御兼拜员外仍充安大夫判官赴范阳
刘长卿（唐代）

职副旌旄重，才兼识量通。使车遥肃物，边策远和戎。

掷地金声著，从军宝剑雄。官成稽古力，名达济时功。

肃穆乌台上，雍容粉署中。含香初待漏，持简旧生风。

黠吏偏惊隼，贪夫辄避骢。且知荣已隔，谁谓道仍同。

念旧追连茹，谋生任转蓬。泣连三献玉，疮惧再伤弓。

恋土函关外，瞻尘灞水东。他时书一札，犹冀问途穷。
再用前韵
彭汝砺（宋代）

从公饮辄醉，醉德非醉酒。噬肯易子教，义应容拜母。

歌声清以长，发若金石叩。予非多闻者，或似直谅友。

身世飘流并，神形条达偶。万事实一梦，奚亡亦奚有。

是非可姑置，试俟千载后。但愿酒不空，何庸印如斗。
寿楼春 题实父山塘听雨图，兼讯啸坡
冯煦（清代）

收沙边轻帆。正萧萧一弄，秋在江南。知有瘦腰沈约，断肠何戡。

家楚甸、羁吴岚。算此情、柔如春蚕。去十里莲泾，和愁不断，和泪上征衫。

还迟我，霜中龛。奈鱼天易暝，雁书空缄。一样阻风中酒，倦怀都芟。

物如此，人何堪。对野桥、衰杨毵毵。问瘦碧词人，西窗甚时来共谈。
元正和洪司令纪事二首 其二
程公许（宋代）

兔魄乌轮西复东，流光那肯驻颜红。礼罗君不见温造，志广吾宁如孔融。

难策材驽攀逸武，相期亲寿转方瞳。飞腾景暮何须问，圣处惭无一发功。
东林寺
张至龙（宋代）

满院香风乍熟楂，猴孙抱子坐枯槎。
头陀不惯迎宾客，自折芙蓉供释迦。
新酿熟小酌索笑亭
陆游（宋代）

新酒黄如脱壳鹅，小园持盏暂婆娑。
文章不进技止此，仕宦忘归人谓何。
宿业簿书昏病眼，梦游烟雨湿渔蓑。
醉中笑向儿童说，白发今年添几多？
瑶台第一层（上元扈跸）
赵仲御（宋代）

嶰管声催。人报道〓嫦娥步月来。凤灯鸾炬，寒轻帘箔，光泛楼台。万年春未老，更帝乡日月蓬莱。从仙仗，看星河银界，锦绣天街。欢陪。千官万骑，九霄人在五云堆。紫袍光里，星球宛转，花影徘徊。未央宫漏永，散异香、龙阙崔嵬。翠与回。奏仙歌韶吹，宝殿尊罍。
哲宗皇帝挽辞 其二
黄裳（宋代）

数行空下侍臣班，十六回春一梦阑。天意预形传国玺，人生难望返魂丹。

银河寂寂星垣暗，金阙冥冥羽卫寒。月色满宫谁怅望，春来无处接回鸾。
轩旁小柏
胡清（宋代）

栽傍岩隈未足看，为言斤斧莫无端。它时直入抡材手，不独青青保岁寒。
依韵和资政侍郎雪後书事
梅尧臣（宋代）

风旗冷落偏欺酒，众树芳菲欲并梅。
人意不知南亩望，只惊鸿鴈向川来。
题学宫
赵廱（宋代）

峨峨玉城山，地势北龙冈。
是中产人物，英杰常相望。
悼祚禅师二首
宋祁（宋代）

击电传心要，浮沤厌世喧。
一床空病室，五叶识诸孙。
风惨萎花坠，尘流旧鉴昏。
导师宁怛化，缁侣自销魂。
晚秋野兴
陆游（宋代）

病骨支离不耐秋，今年九月即轻裘。
细书灯下幸能读，旧友梦中时与游。
官赋毕输无吠犬，农功已息有闲牛。
不知冠盖朝天客，也得心安似我不？
龟山上方
汪藻（宋代）

度险逢幽处，凭谁写壮怀。连甍栖绝壁，孤塔表长淮。

地本吴枫栖，山今禹绩皆。潮声遥入寺，竹影自翻阶。

木杪朱栏出，城坳雪浪埋。乾坤迷枉渚，雾雨泄阴崖。

丹叶经寒在，苍洲向晚佳。鱼龙宵听呗，猿鸟昼窥斋。

月满蠙珠实，霜清磬石谐。僧盂收柏子，樵径埽松钗。

左宦书无雁，南烹菜有鲑。风烟欺短发，云水信残骸。

竟作何乡老，虚惭素尚乖。江湖今在眼，归合办青鞋。
园居秋日杂诗八首 其五
龚易图（清代）

闲虱当时气未平，登坛亦自爱谈兵。近来戒射南山虎，醉尉相逢不问名。
避地山谷
邓肃（宋代）

大禹不到处，石壁谁凿开。
云端欲相抟，飞出白云来。
余沫乱飞雪，雄声敌春雷。
泝流涌百尺，银山陟崔嵬。
顾我虽逐客，解雨已春回。
嗟此天尽处，胡为乎来哉。
萱堂有垂白，蓬室纷提孩。
内外三百指，奔窜若为怀。
我疑云水间，亦有天下才。
何时日三锡，一振纪委颓。
羲和傥中天，六合无氛埃。
鼠壤与蚁穴，不风当自摧。
坐令陋巷中，依旧乐颜回。
亦能书夷狄，朝会叩天阶。
黄世成挽辞
杨万里（宋代）

文行高无对，功名莫动渠。
宁登逸民傅，不著茂陵书。
谁谓风流尽，犹疑信息疏。
九京何所憾，玉树满庭除。
同金广信宗器游番湖
秦夔（明代）

番湖水落秋容冷，碧色澄鲜三万顷。楼船嗷嘈何处来，十幅蒲帆弄秋影。

霜晴九月葭苇枯，芙蓉著花秋满湖。吴兴巳远郭熙老，谁为写此秋江图。

汀洲远近迷云树，东去沧波急如注。康山一发天际横，传是先皇洗兵处。

当年血战湖水黄，日月照耀旌旗光。鼎湖龙去不复返，只有雁鹜飞茫茫。

天开大泽雄今古，气撼东吴及南楚。巴陵洞庭何处边，目断浔阳送楼橹。

北风猎猎握双旌，此行奇绝如登瀛。风波平地不须起，向来魂梦今犹惊。

浩歌蓬底还搔首，却忆同行信州守。萍水飘零尽白头，相逢且醉馀干酒。
句
高似孙（宋代）

蟹生溪味爽，梅报野香疏。
再用前韵谢桃巷 其二
林希逸（宋代）

老境浑无闷可排，交情莫逆有舆来。骨寒底为哦诗瘦，心懒非因忍事灰。

蔬水生涯聊尔耳，轮云世故奈何哉。漆园未悟身如幻，更把君臣论百骸。
野外新秋
邓深（宋代）

平野宽无际，层云拨不开。
晓容收雨后，凉意送秋来。
和李书记
齐己（唐代）

繁极全分青帝功，开时独占上春风。吴姬舞雪非真艳，

汉后题诗是怨红。远蝶恋香抛别苑，野莺衔得出深宫。

君看万态当筵处，羞杀蔷薇点碎丛。
山甫游嵊拜戴安道墓而归新年过我凤栖作此赠
舒岳祥（宋代）

尚谒死安道，宁忘生阆凤。
千岩几尊酒，百岁一枝筇。
且可耽甜黑，何须醉软红。
谢公离卧处，明月在岩松。
题陆子泉上祠堂
杨万里（宋代）

先生吃茶不吃肉，先生饮泉不饮酒。
饥寒秪忍七十年，万岁千秋名不朽。
惠泉遂名陆子泉，泉与陆子名俱传。
一辨佛香炷遗像，几多衲子拜茶仙。
麒麟图画冷似铁，凌烟冠剑消如雪。
惠山成尘惠泉竭，陆子祠堂始应歇，
山上泉中一轮月。
锦缠道 黄子久富春山居图残卷
吴湖帆（清代）

大岭横云，七里浅泷流露。指严陵、钓台危据。小舟江上盟鸥鹭。

醉惹痴翁，健笔名山赋。

溯前朝六家，几经珍护。诧荆溪、化情尘土。叹石渠、清秘深宫妒。

剩山缘分，惟我天相许。
念奴娇
曾觌（宋代）

素飙漾碧，看天衢稳送、一轮明月。翠水瀛壶人不到，比似世间月别。玉手瑶笙，一时同色，小按霓裳叠。天津桥上，有人偷记新阙。
当日谁幻银桥，阿瞒儿戏，一笑成痴绝。肯信群仙高宴处，移下水晶宫阙。云海尘清，山河影满，桂冷吹香雪。何劳玉斧，金瓯千古无缺。
北人食菱
江盈科（明代）

北人生而不识菱者，仕于南方，席上啖菱，并壳入口。或曰：“食菱须去壳。”其人自护所短，曰：“我非不知，并壳者，欲以去热也。”问者曰：“北土亦有此物否？”答曰：“前山后山，何地不有？”

夫菱生于水而非土产，此坐强不知以为知也。
草亭远望
郑刚中（宋代）

酴醿试玉在新条，风肃朝阳宿雾消。
侵晓不知花有露，清寒惟觉梦无聊。
十三夜
李之世（明代）

未觉清晖满，还惊皓魄流。夜凉清似水，云澹曲如钩。

雁影冲寒塞，砧声起暮潮。孤城一长望，萧飒总悲秋。
泗水
祖无择（宋代）

纪地复涵虚，清疑颢气俱。
东家遗教远，夏后建功殊。
冷色平吞鲁，长波向胜吴。
如斯无少息，体道悟真儒。
金牛洞
周文璞（宋代）

凌兢下危梯，俯伛生深穴。
回身避云雾，偃面视日月。
药苗护谽谺，竹节截嶭嶭。
安知幽蹊下，有此大奇绝。
金牛鏟光景，仙牒尚可阅。
岗头春已半，枸杞如点血。
便恐颠风兴，横吹石崖裂。
失题
陈舜俞（宋代）

昔见淮水清，今见淮水浑。
问之何因尔，淮吏谓予言。
此淮出桐柏，彼汴来昆仑。
年年相合流，东望沧溟奔。
汴入淮而清，有若淮水尊。
风休一色静，古鉴磨无痕。
今年淮水小，仅能庇龟鼋。
黄河从春来，桃花注龙门。
滔滔朝宗势，巨浪日夕烦。
小清纳大浊，势不得自存。
崩腾一波走，磅礴泥沙喷。
我闻吏之言，冥默窃自论。
君子洁履操，小人为诈谩。
奸豪烁危行，烈火燎于原。
哗言污正论，青蝇止于樊。
中人可移性，鲜克始终惇。
夙夜念淮水，清心大吾源。
高阳台 庭有白海棠一株，花时甚芳，忽经夜雨摧残，触绪感怀，偶填一阕志之
吕采芝（清代）

月被云迷，花逢雨折，古今缺事难全。一夜江风，无端吹坠尘寰。

芳心枉自如霜洁，怎禁它、一例摧残。證前生、欲诉梅花，梦断孤山。

含葩自是侬于画，到飘零狼藉，同此凄然。绿章谁奏，柔魂莫问青天。

斜阳依旧迷蝴蝶，妒双飞、怕卷帘看。任东风、收拾春光，莫惜华年。